

VLADA REPUBLIKE HRVATSKE

Zagreb, 30. ožujka 2023.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predmet:** | Prijedlog odluke o dodjeli sredstava za pomoć Sisačko-moslavačkoj županiji |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.) a u vezi s člankom 11. stavkom 5. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, („Narodne novine“, broj 21/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2023. donijela

**Odluku o dodjeli sredstava**

**za pomoć Sisačko-moslavačkoj županiji**

**I.**

Ovom Odlukom odobrava se Ministarstvu prostornoga uređenja, graditeljstva i državne imovine da na teret Državnog proračuna Republike Hrvatske za 2023. godinu i projekcija za 2024. i 2025. godinu, osigura pomoć Sisačko-moslavačkoj županiji u iznosu od 5.467.440,00 eura za obnovu Doma za psihički bolesne odrasle osobe Petrinja.

**II.**

Sredstva za pomoć Sisačko-moslavačkoj županiji osigurat će se u Državnom proračunu Republike Hrvatske za 2023. godinu i projekcijama za 2024. i 2025. godinu na razdjelu 076 Ministarstvo prostornoga, uređenja, graditeljstva i državne imovine, poziciji 363 Pomoći unutar općeg proračuna i to preraspodjelom sredstava sa razdjela 086 Ministarstvo rada, mirovinskoga sustava, obitelji i socijalne politike.

**III.**

Zadužuje se Ministarstvo prostornoga uređenja, graditeljstva i državne imovine da sredstva pomoći iz točke I. ove Odluke doznači izravno na račun Sisačko-moslavačke županije.

**IV.**

Sisačko-moslavačka županija dužna je sredstva iz točke I. ove Odluke utrošiti namjenski i o istom podnijeti izvješće Ministarstvu prostornoga uređenja, graditeljstva i državne imovine.

**V.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

U katastrofalnim potresima koji su pogodili područje Sisačko-moslavačke županije 28. i 29. prosinca 2020. između ostalog teško je stradala i infrastruktura u području obrazovanja, zdravstva i socijalne skrbi, uključujući i Dom za psihički bolesne odrasle osobe Petrinja u kojem je smješteno 96 korisnika, trenutno premještenih u druge objekte.

U svrhu što brže obnove Doma, izvršeni su svi potrebni koraci: izrada elaborata ocjene postojećeg stanja građevinske konstrukcije, projektne dokumentacije te provedba postupka nabave za izvođenje radova cjelovite obnove i uslugu stručnog nadzora nad izvođenjem radova, što uz same radove cjelovite obnove predstavlja ukupnu vrijednost projekta obnove u iznosu od 5.467.442,08 eura.

Uzimajući u obzir da troškovi obnove zgrada iz područja socijalne skrbi nisu prihvatljiv trošak iz Fonda solidarnosti Europske unije te činjenicu da Sisačko-moslavačka županija ima izuzetno velike troškove u otklanjanju izravnih i neizravnih posljedica katastrofalnog potresa, zatražena je pomoć Vlade Republike Hrvatske u osiguranju sredstava u državnom proračuna radi saniranja posljedica potresa za obnovu Doma za psihički bolesne odrasle osobe Petrinja.

Radi ostvarenja tog cilja ovom Odlukom predlaže se dodjela financijske pomoći Sisačko-moslavačkoj županiji u iznosu od 5.467.440,00 eura.